26/3/2025

**Δελτίο Τύπου**

**Ολοκληρώθηκε με επιτυχία το 7ο Δημοτικό Συμβούλιο Εφήβων**

Την Πέμπτη 20 Μαρτίου 2025 στις 09:00 το πρωί, πραγματοποιήθηκε το 7ο Δημοτικό Συμβούλιο Εφήβων Δήμου Βέροιας. Πρόκειται για εγκεκριμένο από το Υπουργείο Παιδείας εκπαιδευτικό πρόγραμμα του Δήμου Βέροιας που υλοποιείται σε συνεργασία με τη Δ/νση Β/θμιας Εκπ/σης Ημαθίας. Αποτελεί μια προσομοίωση του Δημοτικού Συμβουλίου Βέροιας και αποσκοπεί στην καλλιέργεια της ενεργής ιδιότητας του πολίτη, ώστε οι μαθητές να καταστούν ικανοί να συμμετέχουν υπεύθυνα στις κοινωνίες που ζουν ως αυριανοί ενεργοί πολίτες. Η συνεδρίαση προβλήθηκε ζωντανά στο youtube κανάλι του Δήμου Βέροιας. Μαθητές και μαθήτριες της Β' Λυκείου του Δήμου Βέροιας παρουσίασαν τις προτάσεις τους για περιβαλλοντικά θέματα, ζητήματα που σχετίζονται με τις μετακινήσεις, θέματα τουρισμού, η Βέροια στη διεκδίκηση του θεσμού «Πρωτεύουσα της Ευρώπης», θέματα σχολικών εγκαταστάσεων και υποδομών (αστικές αναπλάσεις, οδικό δίκτυο). Οι αρμόδιοι αντιδήμαρχοι απάντησαν στα θέματα που έθεσαν οι έφηβοι δημοτικοί σύμβουλοι.

Τη συνεδρίαση συντόνισε ο Πρόεδρος του Δημοτικού Συμβουλίου κ. Γιώργος Μιχαηλίδης, ενώ τους μαθητές καλωσόρισαν στην αίθουσα ο Αντιδήμαρχος Παιδείας και Ισότητας φύλων κ. Ηλίας Τσιφλίδης που είχε και την ευθύνη της διοργάνωσης για τον Δήμο Βέροιας, ο Διευθυντής Β/μιας εκπαίδευσης Ημαθίας κ. Αθανάσιος Αλατζόγλου και ο εμπνευστής της ιδέας του Δημοτικού Συμβουλίου Εφήβων, κ. Νίκος Μαυροκεφαλίδης. Απαντήσεις στα ερωτήματα των νέων έδωσαν οι αντιδήμαρχοι κ.κ. Βασίλειος Παπαδόπουλος, Αλέξανδρος Τσαχουρίδης, Λάζαρος Ασλανίδης, Καλλίστρατος Γρηγοριάδης, Στέλιος Ασλάνογλου, Άρης Λαζαρίδης και Θανάσης Δέλλας. Παρόντες ήταν οι δημοτικοί σύμβουλοι Κώστας Σαμανίδης, Πέτρος Βασιλείου, Χρήστος Βοργιάδης και Γιώργος Τσιλογιάννης. Τη συνεδρίαση παρακολούθησαν οι διευθυντές των συμμετεχόντων σχολείων και οι υπεύθυνοι εκπαιδευτικοί.

Ο Δήμος Βέροιας συγχαίρει όλους τους μαθητές και τις μαθήτριες για τη συμμέτοχή τους, τον δομημένο και εμπεριστατωμένο λόγο τους και τις προτάσεις τους, όπως επίσης και τους καθηγητές τους για την υποστήριξη του θεσμού.
Με ευθύνη του Δήμου τηρήθηκαν και θα εκδοθούν τα Πρακτικά της Ολομέλειας της Συνεδρίασης του «7ου Δημοτικού Συμβουλίου Εφήβων Δήμου Βέροιας», σε έντυπη και ηλεκτρονική μορφή.